Арайлым Бейсенбаева 

Ғалымның жолы - ғибрат

Үстіміздегі жылы өңіріміздегі іргелі жоғары оқу орны - М.Қозыбаев атындағы Солтүстік Қазақстан мемлекеттік университеті 80 жылдық мерейтойын атап өтуде. Жыл басынан бері университет көлемінде сексеннен астам іс-шара ұйымдастырылса, кешегі күні тарих ғылымының көрнекті өкілдері "Қозыбаев оқулары — 2017" халықаралық ғылыми-тәжірибелік конференциясына жиналды.
Жоғары оқу орны басшылығының арнайы шақыртуымен тарих тарланбозының замандастары мен шәкірттерімен бірге зайыбы Сара Қозыбаева да келді. Құрметті қонақтар алдымен ғалымның ескерткішіне гүл шоқтарын қойып, рухына тағзым етті.
 Манаш Қозыбаевтың зерттеулері түркі мәдениетінің бастауларын айқындауға, Қазақстанның көне және ортағасырлық саяси, экономикалық және мәдени дамуын анықтауға мүмкіндік туғызады. Атақты ғалымның  Қазақстан тарихы бойынша жазған оқулықтары мен оқу құралдары - жас ұрпаққа қалдырған  мол қазына, - деді ғылыми-практикалық    конференцияның  пленарлық отырысын ашқан М.Қозыбаев атындағы Солтүстік Қазақстан мемлекеттік университеті ректорының міндетін атқарушы Серік Өмірбаев.
37 жасында ғылым докторы атанған Манаш Қабашұлы қазақ тарихының ақтаңдақ тұстарын ашып, айтылмаған шындықты қоғам назарына жеткізді. Қалың қазақтың қатарын сиреткен аштық жайлы да бірінші болып айтқан -Манаш Қозыбаев. Аға буын ілтипатпең орта буын құрметпен қараған, жас буын еліктеген ғалымның атымен аталатын жоғары оқу орнын мерейтойымен және алқалы жиынның ашылуына орай облыс әкімі Құмар  Ақсақалов пен Білім және ғылым министрі Ерлан Сағадиевтің жолдаған құттықтау хаттары оқылды. 
Конференция барысында тарих ғылымдарының докторы, профессор Ханкелді Абжанов тәуелсіздік  жылдары ел тарихын зерттеушілердің арасында тек Манаш Қозыбаев қана Мемлекеттік сыйлықтың иегері атанғанын айтып өтті. Елімізде білім беру  ісімен қатар, ғылымды да дамыту керек деген профессор бұл салаға бәсекелестік жетіспей отырғанын алға тартты. Ғылыми зерттеу институттарының жұмысын жандандыру жайында ұсы-ныстарын айтып, мемлекеттік грант ұтып алған ғалымдар қаржыны қалай игергендігі жөнінде есеп берумен шектелмей, ғылыми монография жазуы қажет деген ойын жайып салды. Жалпы тарих  ғылымының дамуына бөгесін болып отырған жайттарды бүкпесіз айтқан  Ханкелді  Абжанов та, ғылыми жұмысын жазған кезде Манаш Қозыбаев жақтау-шысы болғанын тілге тиек еткен Қазақстан Республикасы тарих және қоғам ғылымдары академиясының академигі, тарих ғылымдарының докторы Қадыржан Әбуов те "Нар тұлғаның қай еңбегін алсақта, еркіндікке, бостандыққа ұмтылған халқымыздың мақсат-мүддесі бірінші кезекте тұр",-деді.
Басқа баяндамашылар да ғалымның өткен жолы мен бүгінгі ғылымның даму барысын сабақтастыра отырып, өз зерттеу, пайымдарын ортаға салды. Ал  ғалымның зайыбы Сара Пішенбайқызы жастарға Манаш Қозыбаевтың студенттік шағынан естелік айтып.өскелең ұрпақты еңбекқор болуға шақырды.
Халықаралық ғылыми-тәжірибелік  конференция барысында Манаш Қозыбаевқа арналған энциклопедияның таныстырылымы өтті. Бұл  ғылыми кітапта ғалымның өміріне және оның жазған еңбектеріне қатысты барлық мәліметтер жинақталған Манаш Қабашұлының 1980 жылдары қазақ - кеңес энциклопедиясының бас редакциясын басқарғанын ескерсек, бұл ғылыми туындының жарық көруі бүгін өзі энциклопедияға айналып отырған ғалымға керсетілген зор құрмет екені сөзсіз. Сонымен қатар жоғары оқу орнының дамуына, ғы-лымның өркендеуіне елеулі үлес қосқан ғалымдарға, оқытушыларға "Академик Манаш Қозыбаев" медалі тапсырылды.
Конференция түстен кейін де жалғасын тапты. Бірнеше бағыт бойынша жүргізілген панельдік сессияларда бүгінгі ғылым саласының жетістіктері мен олқы тұстары әңгіме өзегіне айналды.

